**ELŐTERJESZTÉS**

**Szombathely Megyei Jogú Város Közgyűlésének**

**2025. szeptember 29-i ülésére**

**Javaslat településrendezési terv módosítása érdekében szükséges döntések meghozatalára**

Szombathely Megyei Jogú Város Közgyűlése a 407/2023. (XII. 14.) Kgy. számú határozatával új Településszerkezeti tervet fogadott el, és a 24/2023. (XII.19.) önkormányzati rendeletével megalkotta Szombathely Megyei Jogú Város Helyi Építési Szabályzatát (a továbbiakban: HÉSZ).

A Közgyűlés a 407/2023. (XII. 14.) Kgy. számú határozat 5. pontjában felkért arra, hogy a településrendezési terv módosítását a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: újR.) 68. §-a szerinti egyszerűsített eljárás szabályai szerint az E-TÉR felületen a megfelelő tervezési folyamat indításával kezdeményezzem.

Szombathely Megyei Jogú Város Közgyűlése a 279/2024. (X. 22.) Kgy. számú határozatával 36 pontban, a 20/2025. (I. 30.) Kgy. számú határozatával 5 pontban (+1 hibajavítás), a 216/2025. (VI. 19.) Kgy. számú, valamint a 217/2025. (VI.19.) Kgy. számú határozatával további 4 pontban előzetes településfejlesztési döntést hozott Szombathely Megyei Jogú Város Településrendezési tervének módosítása érdekében. Egyúttal döntött a felülvizsgálat kapcsán szükséges tervek és azok alátámasztó munkarészeinek elkészíttetéséről, a véleményezési eljárás lefolytatásáról.

Ezt követően az Akcióterv Mérnöki Iroda Kft elkészítette a **várható környezeti hatás jelentőségének eldöntése megnevezésű eljárás tervdokumentációját**, amely az előterjesztés 1. melléklete és az alábbi tárhelyen

[**https://szombathely.hu/onkormanyzat/terinformatika-telepulesrendezes/tanulmanyok-hirdetmenyek/**](https://szombathely.hu/onkormanyzat/terinformatika-telepulesrendezes/tanulmanyok-hirdetmenyek/)

a **„Szombathely MJV településrendezési tervének egyszerűsített eljárásban történő módosítása – a várható környezeti hatás jelentőségének eldöntése (2025)”** címszó alatt érhető el.

Az *egyes tervek, illetve programok környezeti vizsgálatáról szóló 2/2005. (I. 11.) Korm. rendelet (a továbbiakban: SKVr.) 1. § (3) bekezdés b) pontja,* valamint *az újR. 60. § (3) bekezdése* alapján felkértem a környezet védelméért felelős szerveket, hogy nyilatkozzanak a környezeti értékelés elkészítésének szükségességéről.

1. A választ adó
2. Vas Vármegyei Kormányhivatal Állami Főépítészi Iroda,
3. Budapest Főváros Kormányhivatala Népegészségügyi Közegészségügyi Osztály 1.,
4. Őrségi NPI,
5. Vas Vármegyei Kormányhivatal Földhivatali Főosztály Földvédelmi és Földmérési Osztály,
6. Vas Vármegyei Környezetvédelmi, Természetvédelmi és Hulladékgazdálkodási Főosztály Környezetvédelmi és Természetvédelmi Osztály,
7. Vas Vármegyei Környezetvédelmi, Természetvédelmi és Hulladékgazdálkodási Főosztály Hulladékgazdálkodási Osztály,
8. Vas Vármegyei Kormányhivatal Népegészségügyi Főosztály - Közegészségügyi és Járványügyi Osztály,
9. Vas Vármegyei Kormányhivatal Agrárügyi Főosztály Növény- és Talajvédelmi Osztály, Vas Vármegyei Kormányhivatal Agrárügyi Főosztály Erdészeti Osztály,
10. Vas Vármegyei Katasztrófavédelmi Igazgatóság,
11. Szombathely MJV jegyzője,
12. Nemzeti Népegészségügyi és Gyógyszerészeti Központ Kémiai Biztonsági és Kompetens Hatósági Főosztály Kémiai Biztonsági Kockázatértékelési Osztály,
13. Szabályozott Tevékenységek Felügyeleti Hatósága Bányászati és Gázipari Főosztály,
14. Nyugat-Dunántúli VIZIG

**nem tartotta szükségesnek a környezeti vizsgálat elkészítését.** (2. melléklet)

1. Az önkormányzatnak csak a határidőre beérkezett véleményeket kell figyelembe vennie.

Budapest Főváros Kormányhivatala Építésügyi és Örökségvédelmi Főosztály, Építésügyi és Örökségvédelmi Osztály a BP/2602/00642-2/2025 számú, 2025. augusztus 14-én kelt, a véleményezésre nyitva álló határidő letelte után érkezett véleményében a 11. számú részterületre vonatkozóan terepbejáráson alapuló, előzetes régészeti vizsgálat elvégzését tartotta szükségesnek. Úgy ítélte meg, hogy a dokumentáció „*a módosítás során jelenleg mezőgazdasági művelés alatt álló, beépítetlen földterületeket is kijelöl lakóövezet céljára”.* (3. melléklet)

Az Építésügyi és Örökségvédelmi Osztálynak címzett, de az eljárás további részében résztvevő Vas Vármegyei Kormányhivatal Építésügyi és Örökségvédelmi Főosztály, Építésügyi Osztály 1. szervezeti egységének is megküldött levelemben tájékoztattam a véleményező szervet arról, hogy **nem történik új beépítésre szánt terület kijelölése**, az érintett terület **2006 óta lakóterület** a város szerkezeti- és szabályozási tervében. A folyamatban lévő egyszerűsített eljárás keretében az eljárási szabályok új beépítésre szánt terület kijelölésére nem is adnak lehetőséget. A jelenleg hatályos Szabályozási terv alapján is kertvárosias és kisvárosias lakóterület előírásai vonatkoznak a tömbre. A tulajdonosok kérésére csak a 4 db építési övezetet egységesítjük annak érdekében, hogy az építési telkek kialakítását, vagyis a tömb telkeinek újraosztását ne hátráltassa az az állapot, hogy a meglévő telekhatárok az övezeti határokkal nem esnek egybe.

Válaszomhoz csatoltam Anderkó Krisztián régészeti szakértő terepbejárásról készült jegyzőkönyvét, amelynek értelmében a 11. számú módosításhoz a hivatkozott számú véleményben a Szombathely, 0801/38-52 hrsz. és a 0801/55 hrsz. alatti ingatlanokra előírt régészeti fedettséget meghatározó terepbejárás a vegetációs fedettség miatt nem hajtható végre.

1. A megkeresésre nem adott választ

a Vas Vármegyei Katasztrófavédelmi Igazgatóság, VVKH Tűzvédelmi, Iparbiztonsági és Vízügyi Hatósági Főosztály.

A Vas Vármegyei Kormányhivatal Állami Főépítészi Iroda VA/ÁFI/697-2/2025.iktatószámú véleményének 7. pontja alapján az újR. 68.§ (1) bek. b) pont ba) alpontjára való tekintettel a munkafüzet **17., 22., 25-26., 32/3.,** és a **46.** pontjai esetében **új beépítésre szánt terület kijelölése történik a közlekedési terület szabályozásának módosítása miatt**. Ezek a tervezett módosítások a tárgyi egyszerűsített eljárás adta kereteken belül nem, csak egy későbbiekben indított általános eljárás keretében valósíthatók meg.

A **36.** számú módosítást esetében a különleges beépítésre nem szánt nyersanyag-kitermelés (bánya) terület a Méptv. szerinti csereterület kijelölésének hiányában jelen eljárásban nem módosítható.

A beérkezett vélemények további, nem a várható környezeti hatás eldöntésével kapcsolatos észrevételeit a módosítási eljárás során a véleményezési tervben vesszük figyelembe.

Az eljárás folytatására vonatkozó főépítészi feljegyzés az előterjesztés 4. melléklete.

Az újR. 68. § (2) bekezdés a) pontja alapján a településrendezési terv egyszerűsített eljárásban történő módosítását a véleményezési szakasszal folytatjuk, amelyben „csak a partner ad véleményt, a véleményezési szakasz kezdetétől számított 10 napon belül.” A partner a közösségi érdekre vagy a jogos magánérdekre vonatkozóan ad véleményt, és tesz a módosításra javaslatot. A partner véleménye a véleményezett tervezet tartalmára terjedhet ki.

Az újR. 66. § (7) és (7b) bekezdésében kapott felhatalmazás alapján javaslom, hogy a partnerségi egyeztetést követően a partnerektől beérkezett vélemények elfogadásáról vagy el nem fogadásáról, a partnerségi véleményezési szakasz lezárásáról átruházott hatáskörben a Városstratégiai, Idegenforgalmi és Sport Bizottság döntsön.

Kérem a Tisztelt Közgyűlést, hogy az előterjesztést megtárgyalni, a várható környezeti hatás jelentőségének eldöntése megnevezésű eljárás során a környezet védelméért felelős szervektől beérkezett véleményeket és az azokra adott válaszokat, a főépítészi feljegyzésben foglaltakat, valamint a határozati javaslatot elfogadni szíveskedjék.

**Szombathely, 2025. szeptember „…”**

**/: Dr. Nemény András :/**

**HATÁROZATI JAVASLAT**

**.…/2025. (IX. 29.) Kgy. számú határozat**

A Közgyűlés megtárgyalta a „Javaslat településrendezési terv módosításához szükséges döntések meghozatalára” című előterjesztést és az alábbi döntéseket hozta:

1. Szombathely Megyei Jogú Város Közgyűlése megismerte és elfogadja a várható környezeti hatás jelentőségének eldöntése megnevezésű eljárás során a környezet védelméért felelős szervektől beérkezett véleményeket, az azokra adott válaszokat, valamint a főépítészi feljegyzésben foglaltakat.
2. Az előterjesztésben foglaltaknak megfelelően a településrendezési terv módosítása érdekében folyamatban lévő eljárást az egyszerűsített eljárásban nem teljesíthető kérelmek kivételével (munkafüzet **17., 22., 25., 26., 32/3., 36.** és a **46.** pontjai nélkül) kívánja folytatni.
3. Szombathely Megyei Jogú Város Közgyűlés felkéri a polgármestert, hogy a partnerségi eljárást folytassa le. A Közgyűlés a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 66. § (7) és (7b) bekezdésében kapott felhatalmazás alapján Szombathely Megyei Jogú Város Városstratégiai, Idegenforgalmi és Sport Bizottságára ruházza át azon döntési jogot, hogy a településrendezési terv 1. számú módosítása során nyilatkozzon az állami főépítész felé a partnerségi eljárás lefolytatásáról, a beérkező partnerségi (egyszerűsített eljárásban: lakosság, közműszolgáltatók, civil szervezetek, önkormányzati képviselők) vélemények elfogadásáról, vagy indokolás mellett az el nem fogadásáról és a **partnerségi eljárás** **lezárásáról**.

A záró szakaszban a polgármester kezdeményezze az egyeztető tárgyalást az állami főépítésznél, majd ennek eredményét tárja a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

(A végrehajtás előkészítéséért: Sütő Gabriella városi főépítész)

**Határidő:** 1. és 2. pont vonatkozásában: azonnal

3. pont vonatkozásában: 2025. novemberi Közgyűlés